Tvey assist undirstrikaðu støðugu hóttanina, sum Lukasz var móti KÍ, og áskoðararnir kvittaðu við at velja hann til dagsins spælara Lítil ivi var um, at klaksvíkingar høvdu sett sær fyri at steðga Lukasz Cieslewicz, tá okkara menn dystaðust í Klaksvík sunnudagin. Eitt hav av fríspørkum vórðu gjørd móti Lukasz, men hvørja ferð reistist hann aftur, og við avgerandi fótinum í uppspælinum til bæði málini dugdi hann eisini at hevna seg upp á tann feita mátan. Áskoðararnir vóru heldur ikki í iva, tá dagsins maður skuldi kjósast. Her fekk Lukasz 84 av 226 greiddum atkvøðum, og gjørdist harvið greiður man of the match. Honum á baki komu teir báðir málskjúttarnir. Róaldur við 34 atkvøðum og Súni við 27 atkvøðum.